b'\n_START_ARTICLE_\nGleivas\n_START_PARAGRAPH_\nGleivas (angl. glaive)\xc2\xa0\xe2\x80\x93 ilgakotis ginklas su viena\xc5\xa1men\xc4\x97s kalavijo gele\xc5\xbet\xc4\x97s tipo antgaliu koto vir\xc5\xa1\xc5\xabn\xc4\x97je. Nuo fo\xc5\xa1aro gleivas skiriasi tuo, kad gleivo a\xc5\xa1men\xc5\xb3 linija i\xc5\xa1kila, o fo\xc5\xa1aro\xc2\xa0\xe2\x80\x93 \xc4\xafdubusi. Gleivu galima durti, ta\xc4\x8diau jis labiau pritaikytas kertamiesiems sm\xc5\xabgiams._NEWLINE_Gleivas pana\xc5\xa1us \xc4\xaf japoni\xc5\xa1k\xc4\x85 naginat\xc4\x85 ar kini\xc5\xa1k\xc4\x85 guandao, ta\xc4\x8diau gleivo antgalis (gele\xc5\xbet\xc4\x97) tvirtinamas mova (kaip kirvio galva ar ieties antgalis), o ne \xc4\xafkote (kaip naginata ar kalavijai)._NEWLINE_Paprastai antgalio gele\xc5\xbet\xc4\x97 b\xc5\xabna apie 45\xc2\xa0cm ilgio (plotis apie 5 cm), koto ilgis\xc2\xa0\xe2\x80\x93 apie 2\xc2\xa0m. Gleivo gele\xc5\xbet\xc4\x97 gana pana\xc5\xa1i \xc4\xaf fal\xc4\x8diono gele\xc5\xbet\xc4\x99. Kartais gleivo gele\xc5\xbet\xc4\x97s nugar\xc4\x97l\xc4\x97 turi nedidel\xc4\xaf kabl\xc4\xaf, skirt\xc4\x85 raiteliams u\xc5\xbekabinti ir nuo arklio numesti. Tokie gleivai kartais vadinami gizarmi\xc5\xa1kais gleivais (angl. glaive-guisarmes)._NEWLINE_Pagal 1599\xc2\xa0m. D\xc5\xbeord\xc5\xbeo Silverio (George Silver) traktat\xc4\x85 \xe2\x80\x9eGynybos paradoksai\xe2\x80\x9c (Paradoxes of Defense) gleivas naudojamas pana\xc5\xa1iai kaip kvotestafas, bilas, alebarda ar partizanas.'